
Bevezetés: 
2003 szeptembere óta dolgozom a Békés Megyei Kereskedelmi és Iparkamaránál szakképzési osztályvezetőként, így az elmúlt 13 évben lehetőségem volt „testközelből” átélni a magyarországi középfokú duális szakképzési rendszer bevezetését, térhódítását, térhódításának gátjait, az egymást követő reformfolyamatokat, a Magyar Kereskedelmi és Iparkamara szakképzésben történő közjogi feladatainak bővülését. 
A Magyar Kereskedelmi és Iparkamara kezdetektől következetes tervezés mentén kommunikálta a szakképzés megreformálásával kapcsolatos elképzeléseit. A 2001-2004-es évekre szóló Nemzeti Szakképzés Fejlesztési Kezdeményezés az iskola, a fenntartó és a felhasználó (gazdaság) szorosabb együttműködésének kiépítését, egymáshoz közelítését a fizikai szakmák presztízsének elősegítésével, a szakképesítések tartalmi korszerűsítésével, (már ekkor!) az üzemek feletti tanműhely modellek kidolgozásával, a gyakorlati oktatást végzők szakmai, pedagógiai, módszertani továbbképzésével, a szintvizsgáztatás rendszerének kialakításával szorgalmazta. 
Az erre épülő 2005-2013 közötti időszakra vonatkozó Középtávú Szakképzési Stratégia céljai az elért eredményekre alapozva a következők voltak:
· Szakképzés modernizációja
· Gazdálkodó szervezetek érdekeltségi rendszerének további javítása
· Foglalkoztatással kapcsolatos komplex információs rendszer kiépítése
· Pályaválasztáshoz szükséges információbázis megteremtése
· Gyakorlatigényes, hiány-, és fizikai szakmák népszerűsítése
· Felnőttképzési szakmaszerkezet gazdasági igény oldalról támogatott kialakítása
· Mestervizsga reform 
Az MKIK reformelképzelései a német duális szakképzési rendszeren alapultak, amelyben az az alapvető érdek dominált, hogy ott, olyan létszámban, olyan szakmában és olyan tartalommal legyen szakképzés, ahogy a gazdaság igényli. Ugyanakkor ennek szinkronban kell lennie az egyéni aspirációkkal, a képzés kapacitásával, tárgyi és személyi feltételeivel, különösen a gyakorlati oktatás technikai színvonalával. 
A 2010-ben a Kormány és az MKIK között megkötött szakképzési keret-megállapodás végképp megszilárdította a duális szakképzés melletti elköteleződést, mely a gazdasági kamarák közjogi feladatainak bővülését is eredményezte (tanulmányi versenyek szervezése, pályaorientációs feladatok, tanügyi dokumentumok kidolgozása, Országos Képzési Jegyzék korszerűsítése, stb.). 
A Kormány 2020-ra 1.000.000 új munkahely létrehozását tűzte ki célul, melynek elengedhetetlen feltétele a foglalkoztatási szerkezetváltás és a szakképzés megújítása, melynek folyamata jelenleg is tart, hiszen mindent megteszünk annak érdekében, hogy a német „minta” minél több gyakorlati eleme konvertálásra kerüljön a magyar duális rendszerbe (pl. üzemek feletti képzőhelyek létrehozása).
Célunk, hogy a magyar szakképzés felzárkózzon az élenjáró szakképzési gyakorlattal rendelkező országok élmezőnyébe. 
Ezzel a szakmai munícióval felvértezve indultam Németországba, s az elindulás előtt a következő kérdéseket fogalmaztam meg, melyre – az általános tájékozódáson túl - válaszokat kívántam kapni:
· Hogyan működnek a németországi üzemek feletti képzőhelyek?
· Van-e felvételi vizsga a német duális szakképzésben?
· Hogyan épült be a tanulószerződéses rendszer a szakképzés szervezési gyakorlatba?
· Milyen a kamarák, az iskolák és a gazdálkodó szervezetek kapcsolata Németországban?
· Beépül-e szervesen a mestervizsga a közoktatási rendszerbe?

I.	A szakmai, kulturális és szaknyelvi felkészítés
Kiutazásunk előtt szakmai, kulturális és szaknyelvi felkészítéseken vett részt a kiutazó csoport, mely a résztvevőknek az e-mailben kiküldött ország tájékoztatót, valamint a német szakképzési rendszerről szóló ismereteket volt hivatott összefoglalni és megtárgyalni. Az első felkészítésen a résztvevők bemutatkoztak és szóban is ismertették egymással, hogy mely az a szakképzési terület, amelyről bővebb vagy specifikusabb ismereteket szeretnének szerezni. A nyelvi felkészítés az alapvető beszédszituációkra (bemutatkozás, érdeklődés, szálloda, étterem, kórház, stb.), valamint a szakmai szókincsre korlátozódott. 

II.	A szakmai tanulmányút során szerzett tapasztalatok
Tapasztalataim megosztásának élére az alábbi fényképet választottam, azt a fényképet, melyen Jensen úr, a Jensen-Classics ügyvezető igazgatója látható (középen szemüveges ősz hajú), aki egy rövid frappáns mondatban összefoglalta a tanulmányúton szerzett ismereteimet.

A következőt mondta a látogatásunk végén: „Ich bin wichtig”, ami magyarul ennyit jelent: Fontos vagyok. 
Ezt tapasztaltam az utunk során mindenhol:
· a szakmunkások fontosak a gazdaság számára;
· a mesterek elsők és elismertek a szakmunkások között és fontosak a vezetőik számára;
· a szakmunkás tanulók fontosak a vállalkozások számára;
· a szakképzés fontos területe a német kamarai rendszernek;
· nem csak a szakmunkás tanulók fontosak az iskolák számára, hanem a gazdaság is.
· egymás szerepét, „fontosságát” mindhárom partner, a kamara, az iskola és a gazdálkodó szervezet is elismeri.
A München- és Felsőbajor Kézműves Kamaránál tett látogatásunk során mély benyomást tett rám az 5-6 évvel ezelőtt indított imázskampány, melynek mottója: Die Wirtschaftsmacht von nebenan – azaz Gazdasági hatalom a szomszédból, amely azt közvetíti a társadalomnak, hogy a kézművesség szélesebb kategória, mint a cipész, a pék és a hentes tevékenysége. A kamara erős marketing tevékenységet folytat annak érdekében, hogy a társadalom, a fiatalok, a családok karriert, életpályamodellt lássanak a szakmatanulásban és a későbbi kézműves munkákban való elhelyezkedésben. A formai és tartalmi egységes arculatnak számtalan eszközét láthattuk prospektusokban, kiadványokban, plakátokon, világító táblákon, szőnyegeken. 
A kamarai marketing másik fontos eleme a mester, aki a társadalom és a gazdaság által elismert szakember. A mestervizsga egyenértékű az érettségivel, ezt bizonyítja az is, hogy ennek birtokában tovább lehet tanulni egyetemen, főiskolán. A mesterképzés szerves része a közoktatásnak, aki úgy gondolja, akár a szakmunkás bizonyítvány megszerzése után azonnal átülhet valamelyik kamarai oktatási központba mesterlevelet szerezni, s ennek birtokában a munkaerő-piacon magasabb bérre számíthat. Általában azonban néhány éves munkahelyi gyakorlat után munka mellett szerzik meg a mesterlevelet, de előfordul olyan is, aki 0,5-1 éves blokkban tanul. Az iskolarendszerben ezért minimális díjat kell fizetni, a felnőttképzésben azonban már magas költséggel jár mindez, de a mesteroklevéllel nagyon jó elhelyezkedési esélyeik vannak a szakmunkásoknak. A Düsseldorfi Kézműves Kamara végzett egy felmérést, a 4 éve mesteroklevelet szerzett mesterek utánkövetését, mely szerint:
· 45%-uk önálló vállalkozó
· 38%-uk vezető beosztású alkalmazott
· 16%-uk alkalmazott
· 1%-uk oktató
· 0% munkanélküli
A mesterképzéseket és vizsgáztatást a kamarák oktatási központjai végzik, Münchenben, Rosemheimban és Traunsteinban tettünk látogatást képző központban, amelyek a mesterképzés mellett üzemek feletti képzőhelyként is működnek és a kamarák pályaorientációs bázisául is szolgálnak. Kamarai fenntartásban üzemeltetik ezeket az oktatási centrumokat, amelyeket így a gazdaság (közvetve, hiszen kötelező kamarai tagság van és közvetlenül, mert fizetnek a képzésekért) finanszíroz, de támogatást kapnak a szövetségi kormánytól, illetve pályázatok elnyerésével az Európai Uniótól. Felszereltségük ezáltal magas színvonalú és megfelel a legmodernebb szakmai irányvonalaknak. 

Kamarai előadóink előadásaik során hangsúlyozták a német duális képzés előnyeit, de nem rejtették véka alá a hátrányait sem, hiszen ők érdekképviseletet is ellátnak:
Előnyök:
· munka alapú tanulás üzemi gyakorlaton keresztül;
· cselekvés-, és problémamegoldó kompetenciák fejlesztése az üzemi tanulás által;
· kapcsolódás a munka világához;
· a tanulók pénzt kapnak a szakmatanulásért;
· a cég a tevékenységének megfelelően képzi ki a tanulókat;
· a cégek motivációja és lelkesedése tartja fenn a német duális szakképzési rendszert.
Hátrányok:
· a cégeknek sokba kerül a szakképzés, hiszen erre semmilyen támogatást nem kapnak;
· a cégek többsége specializált tevékenysége megnehezíti a széles alapozású szakképzést.
A magyarországi szakképzés fejlesztések irányait ismerve nagyon pozitív tapasztalatokat szereztem a pályaorientáció területén, amely szervezett formában a kamaráknál valósul meg. Mindez a kamara kezdeményezésére indult, a célközönség a 7. és 8. osztályos tanulók. A pályaorientáció egyébként az általános iskolai tanterv része, tehát azon részt venni minden gyermek számára kötelező (csak azt döntheti el az iskola, hogy ezt hogyan oldja meg, pl. kamarai szervezésben vagy más helyszínen, egyéb tevékenységekkel). 
A kamarában az általános iskolai tanulók általános iskolai tanár kíséretében 1-2 hetet töltenek, mely idő alatt „beleszagolnak” a különböző szakmákba, fúrnak-faragnak, szabnak-varrnak, főznek, mindenféle manuális tevékenységet végeznek. A kamara szakemberei tesztelik őket, mely során nem készségeket, hanem irányultságot (motorikus képességet, ügyességet, szociális képességeket) mérnek. /Motorikus képesség mérése: deszkába befúrt csavarokat kell időre ki-, és visszacsavarozni – szociális képességek mérése: egy lakást kell alaprajzon berendezni 4 gyermeknek csoportban, közben a szakemberek figyelik az egymáshoz való viszonyulásukat, kommunikációjukat./ Ezek a tesztek jogosítják fel a kamarát arra, hogy írásban szakmairányokat javasoljanak a tanulóknak, amit aztán otthon megbeszélhetnek a szüleikkel. A pályaorientációs modulról tanúsítványt állít ki a kamara, amely tartalmazza, hogy milyen tevékenységet és milyen időtartamban végeztek a gyerekek. 
Az alábbi képen egy ilyen kamarai szervezésű pályaorientációs foglalkozás látható.

Ez csak egy építőkocka a szakmák felé orientálás folyamatában, a kamara nem méri, hogy később mennyien választották az általuk javasolt irányt, területet. Ezt inkább stratégiai kérdésnek tekintik. 

Németországban 21 éves kor a tankötelezettségi korhatár, eddig finanszírozza az állam iskolarendszerben, hogy valamilyen szakképzettséget kell szerezni. A szakmunkás képzésbe való bemenet nincs felvételi vizsgához kötve. A szakmunkás bizonyítványt csak és kizárólag duális szakképzési rendszerben lehet megszerezni, azonban a gyakorlatszervezés teljesen eltér a magyarországi gyakorlattól. Nincs egységes gyakorlatszervezés, tehát szakképesítéstől és annak évfolyamától függ, hogy mennyi időt töltenek a tanulók az iskolában, általában az a jellemző, hogy hetente 3-4 napot a cégnél vannak, 1-2 napot a szakképző iskolában. Az ácsok és az asztalosok ugyanakkor a 9. osztályt duális képzés nélkül, ún. „megelőző éven” az iskolában töltik. Azonban több szakmai képzésnél is tapasztaltuk, hogy a gyerekek tömbösített oktatásban vesznek részt, 9-15 hetet is tölthetnek tanévente akár az iskolában, akár az üzemek feletti képzőhelyen. Ha az iskolában vannak, az igen szűkre szabott közismereti képzés mellett gyakorlati képzésben is részt vesznek. A közismereti képzésük csak sportra, hittanra, angolra, németre, szociális ismeretekre és etikára korlátozódik, az összes többi tantárgy szakmai elméletét szorosan karöltve tanítják a szakmai gyakorlattal. Tömbösíti az oktatást az iskola abban az esetben is, ha földrajzilag messze van a gyakorlati képzőhely.
Erdingben, a Dr. Herbert Weinberger Schule-ban tettünk iskolai látogatást, ahol a vezérmotívum az, hogy a gyerekek problémamegoldó képességeit kell a tanárok segítségével fejleszteni. Tanulhatnak elsősegélynyújtást, ECDL ismereteket. A gyerekek akár angolul is vizsgázhatnak és akkor angol nyelvű szakmunkás bizonyítványt kapnak. 
Az iskolában migráns képzés is folyik, mely során 1. tanévben nyelvi oktatásban részesülnek a gyerekek, 2. évben némi szakmai orientáció mellett szintén németül tanulnak és csak ezután léphetnek be a 3éves szakképzésbe. Eddig három éven vannak túl, a lemorzsolódás 50%-os.
A külső gyakorlati helyen történő képzés tanulószerződéssel valósul meg, annak minden költségét az adott cég állja. A folyamatot a szakképzési törvény alapján a kamara felügyeli és gondozza. Minden szakmában külön rendelet van, amely tartalmazza a tanulónak adandó juttatás maximumát. Már a képzés 1. hetében kimehet a tanuló a képzőhelyre, de 3 hónapig próbaidős jogviszonyban van az adott képzőhelyen. Ez alatt az idő alatt válthat képzőhelyet, utána azonban már nehezen, hiszen meg kell magyaráznia a váltás okát és ebben többnyire ő marad alul, hiszen az az elfogadott tény, hogy a cég a saját utánpótlását képzi, ezért mindent megtesz ennek érdekében.
Két gyakorlati képzőhelyen tettünk látogatást, a fent említett grassau-i Jensen-Classics Kft-nél, ahol régi autók (Porsche és Jaguár) restaurálása a fő profil és autószerelő, karosszérialakatos és járműfényező tanulók sajátíthatják el a szakma fortélyait és Erlstattban, a GIENGER Erlstatt Haustechnik épületgépészeti anyagokat forgalmazó kereskedelmi üzletlánc egyik telephelyén. Ez utóbbin készítettem az alábbi fotót arról az autóról, amit „a hónap tanulója” kaphat meg használatra és nem utolsó sorban a cég reklámaként. Ez a szokás vagy akár nevezhetjük gesztusnak is, ismételten bizonyítja a szakmai képzésben való fontosságot és jó motiváló erő a tanulók számára, s nem utolsó sorban a közvélemény számára is bizonyíték, hogy ennél a cégnél kiemelten bánnak a kiemelkedő tanulókkal.

IIII. A szakmai tanulmányúttal kapcsolatos elvárásaim megvalósulása.
A tanulmányúttal kapcsolatos elvárásaim maximálisan megvalósultak. Minden kérdésemre választ kaptam. A kulturális programokon való részvétel újabb tapasztalást hozott, hiszen folyamatosan magyar munkavállalókba botlottunk, akikkel beszélgetéseket kezdeményeztünk, amelyek azt bizonyították, hogy
· a magyar szakképzés magas színvonalú, hiszen megállják helyüket a honfitársaink és jól meg is fizetik őket;
· szakképzettség nélkül külföldön csak segédmunkát, vagy kisegítő tevékenységet lehet végezni alacsony bérért.

IV. A szakmai tanulmányút szervezése
A tanulmányút szervezésével meg voltam elégedve, a szállásunk a ruhpoldingi Hotel zur Post szállodában volt, mely minden igényt kielégített. A 2-2 napos oda-, és visszaút számomra nagyon „kinyújtotta” az itthonról való távolmaradást, de a 2 sofőrrel megoldható utazás valószínű az idősebbek számára lett volna megerőltető, hiszen 10-12 órát kellett volna egyhelyben ülniük, a repülőút pedig az árai miatt szóba sem jöhetett. A programszervezés kapcsán a jövőre nézve javaslom, hogy több gyakorlati képzőhely látogatást iktassunk a programba, hiszen a duális szakképzés nagyobb hányada ezeken a helyeken valósul meg. A megszervezett kulturális programok (Neuschwansteini kastély, Herrenchiemsee kastély, Sasfészek) életre szóló emléket jelentenek számomra. Az út hozzáadott értékét jelenti, hogy a részt vevő 15 ember egységgé szerveződött az út végére.

V.	Javaslat
A tanulmányúton szerzett tapasztalataim alapján a következő javaslatokat teszem:
· A Magyar Kereskedelmi és Iparkamarának hatékonyabb marketing tevékenységet kell kifejtenie a szakmunkás életpálya modell kiépítésében, ehhez meg kell nyerni a kereskedelmi médiát és használni az internetes közösségi oldalakat;
· A kézműves kamarák pályaorientációs tevékenységét megvalósíthatónak tartom Magyarországon is, kibővítve a hazai, már évek óta jól működő üzemlátogatások gyakorlatát. A Magyar Kereskedelmi és Iparkamarának kezdeményeznie kell a pályaorientáció kötelező megjelenését az általános iskolában és együttműködést kell elérni a pályaorientációt egymással párhuzamosan végző szervezetek között a szinergikus hatás elérése érdekében (oktatási hivatalok, kormányhivatalok, területi kamarák);
· A németországi mesterképzés gyakorlatát itthon is megvalósíthatónak tartom, ehhez azonban gazdasági ösztönző erő is szükséges, pl. egy szakmunkás minimálbérnél magasabb ún. „mester minimálbér” bevezetése.
· A szakképzési törvény következő módosításában (2018 tavasza) el kell érni, hogy bekerüljön a tanulószerződésekbe a 3 hónapos próbaidőszak, ezt évek óta a magyar gazdálkodó szervezetek is szorgalmazzák, most a tapasztalataink is azt bizonyították, hogy ez egy jó gyakorlat;
· Magyarországon az üzemek feletti képzőhelyeket megvalósíthatónak tartom a jelenleg helyüket kereső és szabad kapacitással bíró, jó tárgyi feltételekkel rendelkező Türr István Képző Központokban, illetve a TISZK-es tanműhelyekben. Jelenleg ezek többsége állami tulajdonban van, ebből kifolyólag kamarai fenntartásukat nem látom megoldhatónak. Az üzemek feletti képzőhelyek létjogosultsága indokolt, hiszen a gazdálkodó szervezetektől nem lehet elvárni, hogy egyenszilárdságúak legyenek és iskolaként működjenek. Jelenleg ugyanis nálunk ez a helyzet, a szakképzési törvény előírja, hogy a szakképzési kerettantervben szereplő teljes képzési vertikumot le kell tudni oktatni az adott képzőhelyen, s bár van mód ún. teljesítési megbízott bevonására, ez szervezetten még nem működik;
· A magyarországi szakképzés szervezési gyakorlattól teljesen idegen a tömbösített oktatás, holott erre nagyon jó példákat láttunk Németországban. A tömbösített oktatás megoldaná az építőipari szakmákban oly gyakran kifogásolt gyakorlatszervezést;
· A szakképzési törvény előírásai és egyes finanszírozási módok miatt Magyarországon nagy az érdekellentét az iskolák és a gazdálkodó szervezetek között. Az iskolák és a vállalkozások közötti kapcsolat többnyire a kényszerűségen alapul. Ezen a helyzeten a minőségi szakmunkás képzés érdekében mindenképpen változtatni szükséges, ehhez azonban jogszabályi változtatásokra van szükség. 

Békéscsaba, 2016.november 16.

                                                                                     Mészárosné Szabó Anna
                                                                              BMKIK szakképzési osztályvezető

